**คำกล่าวรายงาน**

**พิธีมอบกรรมสิทธิ์และไถ่ชีวิตโค-กระบือ เฉลิมพระเกียรติพระบาทสมเด็จพระเจ้าอยู่หัว**

**เนื่องในโอกาสพระราชพิธีมหามงคลเฉลิมพระชนมพรรษา ๖ รอบ ๒๘ กรกฎาคม ๒๕๖๗   
วันพฤหัสบดีที่ ๘ สิงหาคม ๒๕๖๗**

**ณ วัดบัลลังก์ ตำบลบัลลังก์ อำเภอโนนไทย จังหวัดนครราชสีมา**

**โดย นายพศวีร์ สมใจ ปศุสัตว์จังหวัดนครราชสีมา**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**กราบนมัสการ** พระครูประโชติ ปัญญากร เจ้าอาวาสวัดบัลลังก์ และคณะสงฆ์ทุกรูป

**เรียน** นายชัยวัฒน์ ชื่นโกสุม ผู้ว่าราชการจังหวัดนครราชสีมา

กระผมนายพศวีร์ สมใจ ปศุสัตว์จังหวัดนครราชสีมา ขอขอบพระคุณท่าน  
เป็นอย่างสูง ที่กรุณาให้เกียรติมาเป็นประธานในพิธีมอบกรรมสิทธิ์และไถ่ชีวิตโค-กระบือ เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิม   
พระชนมพรรษา ๖ รอบ ๒๘ กรกฎาคม ๒๕๖๗ ในวันนี้

ตามที่จังหวัดนครราชสีมา ได้จัดทำโครงการไถ่ชีวิตโค-กระบือ เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิม พระชนมพรรษา ๖ รอบ   
๒๘ กรกฎาคม ๒๕๖๗ โดยมีเป้าหมายในการไถ่ชีวิตโค-กระบือ จำนวน 73 ตัว ระยะเวลาดำเนินงานตั้งแต่วันที่ ๑ มกราคม – ๓๑ ธันวาคม ๒๕๖7 และนำโค-กระบือดังกล่าวไปให้ความช่วยเหลือแก่เกษตรกร ภายใต้ระเบียบและหลักเกณฑ์ของโครงการธนาคารโค-กระบือ เพื่อเกษตรกร ตามพระราชดำริ

ธนาคารโค-กระบือ เพื่อเกษตรกร ตามพระราชดำริ เป็นหนึ่งในโครงการพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช   
บรมนาถบพิตร ซึ่งกรมปศุสัตว์รับสนองพระราชดำริ ดำเนินการมาตั้งแต่ปีพุทธศักราช ๒๕๒๒ เพื่อช่วยเหลือเกษตรกรให้มีโค-กระบือไว้ใช้แรงงาน และเพิ่มผลผลิตทางการเกษตร จากการดำเนินงานที่ผ่านมาได้ให้ความช่วยเหลือเกษตรกรไปแล้ว ๓๗๖,๘๕๘ ราย มอบกรรมสิทธิ์โค-กระบือให้เกษตรกรไปแล้ว ๑๓๕,๔๙๑ ราย คิดเป็นมูลค่า ๒,๘๘๐ ล้านบาท และมีเกษตรกรอยู่ในความดูแลของโครงการ ๑๑๘,๖๒๓ ราย

สำหรับในพื้นที่จังหวัดนครราชสีมา ได้ให้ความช่วยเหลือเกษตรกรแล้ว ๒๙,๗๐๒ ราย มอบกรรมสิทธิ์แม่โค-กระบือให้เกษตรกร ๑๓,๔๒๙ ราย โค-กระบือ ๒๑,๓๐๒ ตัว   
คิดเป็นมูลค่า ๔๗๙,025,590 บาท และมีเกษตรกรที่อยู่ระหว่างสัญญาในพื้นที่ ๓๒ อำเภอ ๑๕,๑๔๑ ราย โค ๘,๖๓๑ ตัว กระบือ ๖,๕๑๐ ตัว

ในส่วนของการดำเนินงานตามโครงการไถ่ชีวิตโค-กระบือ เฉลิมพระเกียรติฯของจังหวัดนครราชสีมา ปัจจุบันมีผู้มีจิตศรัทธาได้ร่วมบริจาคเป็นโค-กระบือ จำนวน ๓๗ ตัว มูลค่ารวม 808,000 บาท ได้รับและส่งมอบโค-กระบือ ให้กับเกษตรกรในพื้นที่เรียบร้อยแล้ว และได้รับบริจาคเป็นเงิน ๒๓๙,๙๕๗.๒๕ บาท นำมาจัดซื้อโคเพศเมีย จำนวน 12 ตัวๆละ ๑๙,๐๐๐ บาท รวม ๒๒๘,๐๐๐ บาท คงเหลือ ๑๑,๙๕๗.๒๕ บาท จะได้รวบรวมไถ่ชีวิตโค-กระบือตามโครงการฯต่อไป และในการจัดพิธีในวันนี้สำนักงานฯ ได้ขอรับสนับสนุนโคจากกรมปศุสัตว์เพิ่มเติมอีกจำนวน 25 ตัว รวมโคที่ประกอบพิธี  
ครั้งนี้ ๓๗ ตัว

อนึ่งในปี 2567 นี้ กรมปศุสัตว์ได้จัดทำโครงการมอบกรรมสิทธิ์และไถ่ชีวิต  
โค-กระบือ เฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา ๖ รอบ ๒๘ กรกฎาคม ๒๕๖๗ โดยเกษตรกรที่อยู่ในสัญญาที่ส่งคืน  
ลูกตัวที่ ๑ ให้กับโครงการแล้ว จะได้รับมอบกรรมสิทธิ์แม่โค-กระบือ และลูกตัวถัดไปจากโครงการฯ ซึ่งในพื้นที่จังหวัดนครราชสีมามีเกษตรกรที่ได้รับมอบกรรมสิทธิ์  
โค-กระบือและลูกตัวที่ ๒,๓,4 ตามโครงการฯของกรมปศุสัตว์ จำนวน ๑,398 ราย   
โค-กระบือ ๒,324 ตัว มูลค่า 44,823,860 บาท

สำหรับเกษตรกรที่จะรับมอบโค-กระบือ ในวันนี้ มีจำนวน 37 ราย เป็นเกษตรกรในพื้นที่อำเภอโนนไทย ที่มีคุณสมบัติถูกต้องตามระเบียบของโครงการฯ มีความเหมาะสมและสามารถเลี้ยงดูโค-กระบือได้สมควรได้รับการช่วยเหลือจากโครงการฯ

บัดนี้ ได้เวลาอันสมควรแล้ว กระผมขอเรียนเชิญท่านประธาน ได้กล่าวอนุโมทนาบุญไถ่ชีวิตโค-กระบือ กล่าวให้โอวาท ให้ข้อคิด ข้อเสนอแนะ อันจะเป็นประโยชน์แก่เกษตรกรผู้เข้าร่วมโครงการฯ มอบป้ายมอบกรรมสิทธิ์โค-กระบือ ให้กับตัวแทนเกษตรกร และมอบสัญญายืมเพื่อการผลิตให้กับเกษตรกรต่อไป